En 39-årig polsk statsborger var sidste sommer skyld i, at to personer omkom i en voldsom trafikulykke på Mors. Manden havde på ulykkestidspunktet en promille på 1,88 og kørte væsentligt hurtigere end det tilladte. I byretten blev polakken idømt to års ubetinget fængsel, otte års frakendelse af kørekortet og en udvisning af Danmark for bestandig. Men nu har Landsretten valgt at skærpe dommen, ved at forlænge fængselsstraffen med et halvt år. Manden frakendes stadig sit kørekort i otte år og er udvist af Danmark for bestandigt, skriver Limfjordupdate. Manden kolliderede i forbindelse med en overhaling en modkørende bil på Vestmorsvej. En 30-årig kvinde og en 53-årig mand omkom i ulykken.

Referat:
En polsk statsborger var i juni 2017 skyld i dødsulykke på Mors. Landsretten har nu skærpet hans straf.